น้ำมันดิบปิดร่วง วิตก Brexit กระทบดีมานด์
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงเมื่อคืนนี้ (24 มิ.ย.) เนื่องจากนักลงทุนกังวลว่า การที่สหราชอาณาจักรตัดสินใจออกจากสหภาพยุโรป จะส่งกระทบเศรษฐกิจโลกและกระทบอุปสงค์น้ำมันอีกทอดหนึ่ง
25 มิ.ย. 2559

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนส.ค. ร่วงลง 2.47 ดอลลาร์ หรือ 4.9% ปิด (24 มิ.ย.) ที่ 47.64 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนส.ค. ร่วง 2.5 ดอลลาร์ หรือ 5.164% ปิดที่ 48.41 ดอลลาร์/บาร์เรล
ตลาดน้ำมันนิวยอร์กได้รับแรงกดดันจากข่าวว่า ผลการนับคะแนนการลงประชามติของสหราชอาณาจักร สะท้อนว่า ฝ่ายสนับสนุนให้ออกจากสหภาพยุโรป (EU) ชนะฝ่ายที่ต้องการอยู่ใน EU
ขณะที่สแตนดาร์ด แอนด์ พัวร์ (S&amp;P) สถาบันจัดอันดับความน่าเชื่อถือระหว่างประเทศ แถลงว่า อันดับความน่าเชื่อถือที่ระดับ “AAA” ไม่สอดคล้องกับอังกฤษอีกต่อไป หลังจากที่มีการลงประชามติแยกตัวจาก EU นอกจากนี้ การแข็งค่าของสกุลเงินดอลลาร์สหรัฐยังเป็นอีกปัจจัยหนึ่งที่กดดันให้นักลงทุนเทขายสัญญาน้ำมัน